La regidora d’Educació, Laura Espinosa, manté diferents reunions sobre transport escolar i sanitat
2025-07-24

La regidora d’Educació de l’Ajuntament de Burjassot, Laura Espinosa, ha mantingut, recentment, diferents reunions per a abordar assumptes d’interés per a la comunitat educativa del municipi. Concretament, fou dilluns passat quan Espinosa es reunia en el Consistori, a primera hora, amb els coordinadors dels Centres de Salut de Burjassot. L’objectiu d’aquesta trobada és començar a coordinar una possible col·laboració entre ambdues entitats que es materialitze, en un futur pròxim, en jornades o sessions de formació, tant en col·legis com en instituts de la localitat, sobre aspectes de sanitat a tenir en compte, en l’àmbit educatiu. Aquestes sessions formatives, que podrien anar orientades tant a pares i mares, com a professors i alumnes, abordarien informació tan útil per a un centre educatiu com són els primers auxilis, entre altres temes.

El mateix dilluns, Laura Espinosa es reunia també amb Vicenta Doménech, Sotsdirectora de la Delegació Territorial d’Educació, per a abordar la petició realitzada a la Conselleria per al restabliment del servei d’autobús escolar dedicat als estudiants dels instituts que tenen la seua residència allunyada del centre educatiu. En aqueix sentit, la responsable de Conselleria va informar a l’edil de Burjassot que, “amb un mínim de 15 alumnes que pogueren convertir-se en usuaris, podria restablir-se aquest servei de transport escolar”.

Així, a partir d’ara, la regidoria d’Educació treballarà, en coordinació amb els centres educatius, per a comptabilitzar el quantia exacte d’alumnes que usarien aquest bus escolar el curs que ve i, al temps, per a fomentar que l’alumnat de Burjassot que enguany canvia de cicle tinga un fàcil accés als instituts del municipi.